
** **

**Д Е Ц А Т А В Б Ъ Л Г А Р И Я П Р Е З**

**2 0 2 3 Г О Д И Н А**

** **

 ****

** **

****

1. **Н А С Е Л Е Н И Е**

Към 31.12.2023 г. **децата до 17 години в страната са 1 104 198,** или 17.1% от общия брой на населението в страната. Общо 827 404 деца (17.5%) живеят в градовете, а в селата – **276 794 или 16.2%.**

**Децата до 15 години в страната са 911 025, или 14.1% от общия брой на населението**. Относителният дял на населението под 15 години е най-висок в областите Сливен - 18.9%, Ямбол - 15.2%, и Бургас - 14.9% от населението на областта. Общо в седемнадесет области този дял е под общия за страната, като най-нисък е в областите Смолян - 10.6%, Видин - 11.5%, и Габрово - 11.7%.

Младите хора на възраст от 15 до 17 години са **193 173** (3.0% от общото население и 17.5% от децата до 17 години).

В 978 (18.6%) от общо 5 256 населени места в страната не живеят деца до 17-годишна възраст.

През 2022 г. делът на най-младото население в ЕС-27 е 14.9%, като най-нисък е в Италия - 12.4%, Португалия - 12.9%, и Малта - 12.7%, а най-висок е в Ирландия - 19.3%, Швеция - 17.4%, и Франция - 17.3%.

**1.1 Раждаемост**

През 2023 г. в страната са регистрирани 57 478 родени деца,като от тях **57 197** **(99.5%) са живородени (виж фигура 1).** В сравнение с предходната година броят на живородените се е увеличила с 601 деца, или с 1.1%.

**Фигура 1. Живородени деца през периода 1920 - 2023 година**


**Коефициентът на обща раждаемост[[1]](#footnote-1) през 2023 г. е 8.9‰**.

Броят на живородените момчета (29 318) е с 1 439 по-голям от този на живородените момичета (27 879), или на 1 000 живородени момчета се падат 951 момичета.

В градовете и селата живородени са съответно 42 388 и 14 809 деца, а коефициентът на раждаемост е 8.9‰ в градовете и 8.7‰ в селата (виж фигура 2).

В регионален аспект най-висока е раждаемостта в областите Сливен - 12.5‰, София (столица) и Ямбол - по 9.9‰. В двадесет и една области раждаемостта е по-ниска от средната за страната, като най-ниски стойности се наблюдават в областите Смолян - 5.1‰, Перник - 6.4‰, и Габрово - 6.8‰.

**Фигура 2. Коефициент на раждаемост по области през 2023 година**



**Коефициентът на раждаемост общо за ЕС-27 през 2022 г. е 8.7‰ по данни на Евростат.** Най-високо равнище на раждаемост сред държавите - членки на ЕС има Кипър - 11.2‰, следват Франция - 10.7‰, Ирландия - 10.5‰, и Швеция - 10.0‰. С най-нисък коефициент на раждаемост в Европейския съюз е Италия - 6.7‰.

Броят на жените във фертилна възраст (15 - 49 навършени години) в страната, или размерът на родилните контингенти и тяхната плодовитост, оказва съществено влияние върху равнището на раждаемостта и определя характера на възпроизводството на населението.

Към 31.12.2023 г. броят на жените във фертилна възраст е 1 269 хил., като спрямо предходната година намалява с 9 хил., а спрямо 2012 г. - с 356 хиляди. Броят на децата, родени от майки под 18 години, намалява от 2 871 през 2022 г. на 2 775 през 2023 година. Родените деца от жени на възраст 40 и повече навършени години се увеличават от 2 410 през 2022 г. на 2 654 през 2023 година.

Половината (48.4%) от ражданията през 2023 г. са първи за майката, 37.2% - втори, а 13.5% - трети и от по-висока поредност.

Тоталният коефициент на плодовитост[[2]](#footnote-2) е един от основните показатели, характеризиращи плодовитостта на жените. **През 2023 г. средният брой живородени деца от една жена е 1.81** като нараства с 0.03 спрямо 2022 година (виж фигура 3).

През 2023 г. средната възраст на жените при раждане на първо дете е 27.7 години, като в сравнение с 2022 г. се е увеличила с 0.1 години. В регионален аспект средната възраст при раждане на първо дете варира от 22.2 години за област Сливен до 30.8 години за област София (столица).

**Фигура 3. Средна възраст на жената при раждане на първо дете и тотален коефициент на плодовитост по области през 2023 година**

През 2023 г. са регистрирани 1 047 случая на многоплодни раждания, което е с 5 случая по-малко отколкото през 2022 година. При 1036 от случаите са родени по две деца, а при 11 - по три.

**През 2023 г. броят на извънбрачните раждания е 34 357, или 59.8%** от всички раждания. Относителният дял на извънбрачните раждания в селата (64.9%) е по-висок отколкото в градовете (58.0%). За 81.1% от извънбрачните раждания има данни за бащата, което означава, че тези деца най-вероятно се отглеждат в семейна среда от родители, живеещи в съжителство без брак.

В регионален аспект най-висок е относителният дял на извънбрачните раждания в областите Ловеч (77.8%), Враца (77.6%) и Видин (75.2%). Този дял е под 50.0% в четири области на страната - Кърджали (35.9%), Разград (45.1%), Благоевград (48.8 %) и Силистра (49.4%).

**1.2. Смъртност**

**През 2023 г. в страната са починали 281 деца на възраст до една година, а коефициентът на детска смъртност[[3]](#footnote-3) е 4.9‰ (виж фигура 4).** За сравнение, през 2002 г. коефициентът на детска смъртност е бил 13.3‰, а през 2022 г. - 4.8‰.

В регионален аспект през 2023 г. в общо тринадесет области коефициентът на детска смъртност е по-нисък от средния за страната, като най-нисък е в областите Кюстендил - 1.3‰, Габрово - 1.5‰, и Велико Търново - 1.9‰. Най-висока стойност на коефициента на детска смъртност е регистрирана в областите Разград (12.8‰), Сливен (10.8‰) и Стара Загора (8.6‰).

**Фигура 4. Коефициент на обща и детска смъртност**

**Бракове и бракоразводи**

През 2023 г. са регистрирани 21 800 юридически брака - с 4 213 по-малко спрямо предходната година, а коефициентът на брачност[[4]](#footnote-4) е 3.4‰. Близо три четвърти от всички регистрирани бракове (16 105 ) са сред населението в градовете (виж фиг. 5)**.**

**Фигура 5. Коефициенти на брачност и бракоразводност**

През 2023 г. средната възраст при сключване на първи брак за мъжете и жените е съответно 33.4 и 30.3 години. Спрямо предходната година средната възраст се увеличава с 0.4 години за мъжете и 0.2 за жените.

За 84.6 % от жените и 84.2% от мъжете, сключеният граждански брак през 2023 г. е бил първи.

Областите с най-много бракове на 1 000 души от населението са София (столица) - 4.1‰, и Разград - 3.9‰, а най-нисък е коефициентът на брачност в област Перник - 2.4‰.

**Броят на разводите през 2023 г. е 9 088,** или с 437 по-малко от регистрираните през 2022 година. От всички прекратени бракове 77.6% се отнасят за населението в градовете.

Най-голям е делът на браковете, прекратени по „взаимно съгласие“ (67.8%), следват причините „несходство в характерите“ (19.3%) и „фактическа раздяла“ (11.8%).

Разводът не е бил първи за 11.1% от жените и 11.7% от мъжете, разтрогнали своите бракове през 2023 година.

Средната продължителност на брака до неговото прекратяване е 15.4 години.

**Вътрешна миграция**


**През 2023 г. в преселванията между населените места в страната са участвали 107 836 лица, от тях 18 868 са децата от 0 до 17 години.** Преселващите се лица във възрастовата група 0 - 14 години са 15,8%. Общо 1 604 деца от други области са избрали област София (столица) за свое ново местоживеене. С най-големи относителни дялове в този миграционен поток са областите Софийска област – 18.5%, Благоевград – 9% и Бургас – 6.6%. Най-малко са преселилите се в столицата от областите Разград – 0.7% и Кърджали – 0.8%.

Най-голямо движение има по направлението „град-град“ – 6 957 деца от 0 до 17 години, а 5 163 деца са се преместили да живеят от село в град. Други 4 361 непълнолетни са предпочели да живеят на село вместо в град, а най-малко 2 387 деца са се преместили да живеят от едно село в друго село.

**Външна миграция**

През 2023 г. общо 15 227 души са променили своя настоящ адрес от страната в чужбина, от тях 1 265 са децата до 17 години. Най-предпочитаните дестинации за родителите на малките емигранти са Германия (20.6%), следва Обединеното кралство (17.9%) и Франция (10.2%).

Лицата, които са сменили местоживеенето си от чужбина в България, или потокът на имигрантите, включва български граждани, завърнали се в страната, както и граждани на други държави, получили разрешение или статут за пребиваване в страната. През 2023 г. 56 807 лица са променили своето обичайно местоживеене от чужбина в България, като броят на децата е 9 133 (16.1%). Най-висок е делът на имигрантите от Украйна – 2 559 деца или 28.0% от общия брой, следват Сирия 1496 деца (16.4%), Турция 1215 деца (13.3%), Германия – 754 деца (8.3%) и Руската федерация – 694 деца (7.6%).

****

**2. Здравеопазване**

**2.1. Детски ясли**

Към 31.12.2023 г. в страната функционират 835 самостоятелни детски ясли и яслени групи в състава на детски градини (ДГ) с общо 33 378 места в тях. В сравнение с предходната година броят на местата в детските ясли се увеличава със 185, или с 0.6%.

В градовете детските ясли са 726 с 31 141 места, а в селата - 109 с 2 237 места. В сравнение с предходната година местата в детски ясли в градовете се увеличават с 0.6%, а тези в селата - с 0.5% (виж таблица 1).

**Таблица 1. Детски ясли и места в тях**

(Брой)

|  |  |  |  |  |  |  |
| --- | --- | --- | --- | --- | --- | --- |
| **Заведения**  **Места** | **2018** | **2019** | **2020** | **2021** | **2022** | **2023** |
| **Заведения** | **840** | **835** | **838** | **833** | **835** | **835** |
| **Места - общо** | **33226** | **33764** | **32575** | **32856** | **33193** | **33378** |
| В самостоятелни детски ясли | 14120 | 14846 | 14196 | 14370 | 14743 | 14795 |
| В състава на ДГ | 19106 | 18918 | 18379 | 18486 | 18450 | 18583 |
|  |  |  |  |  |  |  |
| **Осигуреност с места на 100 деца на възраст до 3 години** | **17.3** | **17.9** | **17.7** | **18.2** | **19.5** | **19.5** |

Към 31.12.2023 г. осигуреността[[5]](#footnote-5) с места общо за страната е 19.5%, като най-висока е в областите Плевен (26.5%), Благоевград (25.4%) и Габрово (24.3%) (виж фиг. 6).

**Фигура 6. Осигуреност с места в детските ясли към 31.12.2023 година по области**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| |  | | --- | |  | |  |  |  |  |  |  |  |  |  |

В края на годината в детски ясли се отглеждат и възпитават 30 586 деца, от които момчетата са 15 810, а момичетата **-** 14 776. В сравнение с предходната година децата в детските ясли се увеличават с 42, или с 0.1% (виж таблица 2).

**Таблица 2. Деца в детските ясли**

(Брой)

|  |  |  |  |  |  |  |
| --- | --- | --- | --- | --- | --- | --- |
|  | **2018** | **2019** | **2020** | **2021** | **2022** | **2023** |
| **Постъпили през годината** | **29449** | **30241** | **25715** | **27953** | **29080** | **29075** |
|  | | | | | | |
| **Деца - към 31.12.** | **31939** | **32185** | **29238** | **29724** | **30544** | **30586** |
| Момчета | 16449 | 16677 | 15169 | 15347 | 15857 | 15810 |
| Момичета | 15490 | 15508 | 14069 | 14377 | 14687 | 14776 |

Обхватът[[6]](#footnote-6) на децата, отглеждани в детски ясли към 31.12.2023 г. общо за страната, е 17.9%. Най-висок е показателят за областите София (столица) (21.9%), Плевен (21.7%) и Благоевград (21.1%) (виж фиг. 7).

**Фигура 7. Обхват на децата в детски ясли към 31.12.2023 година по области**

Разпределението на децата, отглеждани в детски ясли, по възраст през 2023 г. се запазва без изменение. Най-голям е относителният дял на децата на 2-годишна възраст - 81.1%, а най-малък - на децата на възраст до 1 година - 0.04%.

Към 31.12.2023 г. по основно трудово правоотношение в детските ясли работят 7 970 медицински и други специалисти, които отглеждат, възпитават и обучават децата. Медицинските специалисти по здравни грижи са 3 607, като 92.0% от тях са медицински сестри (виж таблица 3).

**Таблица 3**. **Медицински специалисти по здравни грижи и друг немедицински персонал в детските ясли към 31.12.**

(Брой)

|  |  |  |  |  |  |
| --- | --- | --- | --- | --- | --- |
| **Години** | **Медицински специалисти по здравни грижи** | | | **Друг немедицински персонал** | |
| **общо** | **от тях** | |
| **медицински сестри** | **акушерки** |
| 2018 | 3787 | 3557 | 140 | 4002 |
| 2019 | 3658 | 3408 | 160 | 4060 |
| 2020 | 3668 | 3433 | 158 | 4008 |
| 2021 | 3651 | 3403 | 181 | 4113 |
| 2022 | 3675 | 3434 | 183 | 4262 |
| 2023 | 3607 | 3317 | 193 | 4357 |

**2.2. Домове за медико-социални грижи за деца**

Към 31 декември 2023 г. в страната функционират 4 дома за медико-социални грижи за деца (ДМСГД) с капацитет от 418 легла. В тях през годината са постъпили 317 деца, в това число 294 деца на възраст до 1 година, на 1 година - 15, на 2 години - 5, на 3 и повече години - 3. Към 31.12.2023 г. в ДМСГД са настанени общо 219 деца, от тях 125 са момчетата, а момичета - 94. Разпределението на децата по възраст е следното: до 1 година са 60 деца, на 1 година - 31 деца, на 2 години - 19, а на 3 и повече години - 109.

**2.3. Имунизации**

**Таблица 4. Извършени имунизации и реимунизации в България**

|  |  |  |
| --- | --- | --- |
|  | **2022** | **2023** |
| **Задължителни имунизации** | | |
| Срещу ТУБЕРКУЛОЗА | 96.5 | 96.5 |
| имунизирани новородени |
| % на обхванатите |
| Срещу ДИФТЕРИЯ, ТЕТАНУС И КОКЛЮШ | 91.4 | 92.4 |
| получили трети прием |
| % на обхванатите |
| Срещу ПОЛИОМИЕЛИТ | 91.4 | 92.4 |
| получили трети прием |
| % на обхванатите |
| Срещу ХЕМОФИЛУС ИНФЛУЕНЦЕ ТИП Б | 91.5 | 92.4 |
| получили трети прием |
| % на обхванатите |
| Срещу ХЕПАТИТ Б | 91.5 | 92.3 |
| имунизирани новородени, получили трети прием |
| % на обхванатите |
| Срещу МОРБИЛИ, ПАРОТИТ И РУБЕОЛА | 91.2 | 91.6 |
| имунизирани на 13 месеца |
| % на обхванатите |
| Срещу ПНЕВМОКОКОВИ ИНФЕКЦИИ с конюгирана ваксина | 84.7 | 91.7 |
| получили втори прием |
| % на обхванатите |
| **Целеви имунизации (брой)** | | |
| Срещу БЯС при ухапване | 1 758 | 2 264 |
| **Препоръчителни имунизации (брой)** | | |
| Срещу ХЕПАТИТ А | 361 | 557 |
| Срещу ХЕПАТИТ Б | 136 | 633 |
| Срещу ГРИП | 170 148 | 242 040 |
| Срещу ТЕТАНУС при нараняване | 21 343 | 138 312 |

*Източник: НЦОЗА*

****

**3. Образование**

**3.1. Предучилищно образование**

Към 31.12.2023 г. в страната функционират 1 827 самостоятелни детски градини. В предучилищно образование, провеждано в детските градини и подготвителните групи в училищата, са записани 216.9 хил. деца, от които 51.5% са момчета.


Обхватът на децата в това образователно ниво, изчислен чрез груповия нетен коефициент на записване[[7]](#footnote-7) за учебната 2023/2024 година, е 87.9%. Този показател е най-висок в област Смолян (96.8%), а най-нисък в област Сливен (74.8%).

Средният брой деца в една самостоятелна детска градина за страната е 119, като в градовете е значително по-голям - 152, отколкото в селата - 62. В една група са записани средно 22 деца, съответно 23 в градовете и 20 в селата.

През учебната 2023/2024 година в страната функционират 123 лицензирани частни детски градини. Те са посещавани от 6 129 деца, или 2.8% от записаните в детските градини.

Педагогическият персонал, зает в детските градини, е 20.0 хил. и в сравнение с предходната учебна година се увеличава с 254 души. Детските учители са 96.2% от педагогическия персонал (виж фигура 8).

**Фигура 8. Деца в детските градини и подготвителните групи в училищата**

****

**3.2. Общо образование**

Към 31.12.2023 г. общообразователно и профилирано обучение се провежда в

1 931 общообразователни училища[[8]](#footnote-8), от които 128 начални, 1 123 основни, 74 обединени, 115 гимназии и 491 средни училища. В сравнение с предходната година общообразователните училища намаляват с 11. Учениците, записани в общообразователни програми, са 544.9 хил., от които 74.1 хил. са в училища в селата. В една паралелка в дневните общообразователни училища се обучават средно по 21 ученици.

В тези училища през 2023 г. основно образование са завършили 62.0 хил., а средно - 24.2 хил. ученици.

През учебната 2023/2024 година учителите (вкл. директори и заместник-директори с преподавателска заетост) в общообразователните училища са 55.8 хиляди. От тях 95.9% са със завършена образователно-квалификационна степен „бакалавър“ или „магистър“, 3.2% са завършили „професионален бакалавър“ или еквивалентна в миналото степен и 0.8% са със средно образование. В учителската професия преобладават жените - 85.4% от общия брой на учителите (виж фигура 9).

**Фигура 9. Преподаватели в общообразователните училища по възрастови групи през 2023/2024 учебна година**

Към 31.12.2023 г. в страната функционират 94 частни общообразователни училища, от които 9 начални, 33 основни, 19 профилирани гимназии и 33 средни училища. В тях са записани общо 14 110 ученици, или 2.6% от общия брой на учениците в общото образование.

**3.3. Професионално образование и обучение**

Професионалното образование и обучение през учебната 2023/2024 година се осъществява в 21 училища по изкуствата, 25 спортни училища, 356 професионални гимназии и 19 професионални колежа с прием след средно образование. Общият брой на учащите в професионални програми е 166.0 хиляди.

В професионалното образование преобладават момчетата - 58.8% от общия брой на учениците в тази образователна програма.

През 2023 г. средно образование в училищата по изкуствата, спортните училища и професионалните гимназии с диплома са завършили 15.3 хил. души.

Степен на професионална квалификация по съответните учебни програми е придобита, както следва:

* първа степен професионална квалификация - 479 ученици;
* втора и трета степен професионална квалификация - съответно 2.0 и 17.3 хил. ученици;
* четвърта степен професионална квалификация в професионалните колежи с прием след завършено средно образование - 217 ученици.

При завършилите програми за придобиване на трета степен професионална квалификация най-висок е относителният дял на учениците, изучавали специалности в областите[[9]](#footnote-9) „Техника“ - 24.7% и „Услуги за личността“ - 17.3%.

При завършилите програми за придобиване на четвърта степен професионална квалификация водеща е областта „Обществена сигурност и безопасност“ - 29.0%, следвана от „Здравеопазване“ - 25.3%.

През учебната 2023/2024 година 1 536 ученици се обучават в 30 частни професионални гимназии и частни професионални колежа с прием след средно образование, или 0.9% от всички ученици в професионалното образование.

През настоящата учебна година учителите (вкл. директори и заместник-директори с преподавателска заетост) в професионалното образование са общо 12.8 хил., като 96.2% от тях са с придобита образователно-квалификационна степен „бакалавър“ или „магистър“.

В програми за професионално обучение срещу заплащане за придобиване на степен на професионална квалификация в центрове за професионално обучение и професионални гимназии през 2023 г. са били записани 8.8 хил. лица на възраст 16 и повече години. По степени на професионална квалификация разпределението им е следното: първа степен - 3.5 хил., втора степен - 2.3 хил., и трета степен - 3.0 хил. души.

****

**4. Противообществени прояви и престъпления**

**4.1. Малолетни и непълнолетни лица, водени, заведени и снети от отчет в детските педагогически стаи (ДПС)**

През 2023 г. **на отчет[[10]](#footnote-10) в детските педагогически стаи са водени** 8 520 малолетни и непълнолетни лица за извършени от тях противообществени прояви и престъпления (виж фигура 10). В сравнение с 2022 г. броят им намалява със 106, или с 1.2%.

Основните характеристики на водените на отчет в ДПС са следните:

* непълнолетни (на възраст от 14 до 17 години) - 79.0%;
* малолетни (8 - 13 години) - 21.0%;
* момчета - 6 786 (79.6%);
* момичета - 1 734 (20.4%);
* учащи - 6 665 (78.2%);
* в криминогенна среда живеят 4 293 малолетни и непълнолетни (50.4%).

**Фигура 10. Малолетни и непълнолетни лица, водени и заведени на отчет в**

**ДПС през периода 2019** - **2023 година**

**Коефициентът на водените на отчет в детските педагогически стаи** през 2023 г. е 1 345 на 100 хил. души от средногодишното население на възраст 8 - 17 години.

Броят на **заведените на отчет[[11]](#footnote-11) в ДПС** **през 2023 г.** е 2 772, или 32.5% от всички, водени на отчет, като 77.5% от тях са непълнолетни.

През 2023 г. **снети** **от отчет в ДПС** са 2 362 малолетни и непълнолетни, или 27.7% от водените на отчет през годината:

* поради поправяне на поведението - 1 266 (53.6%);
* поради навършване на 18-годишна възраст - 1 010 (42.8%);
* на други основания - 86 (3.6%).

**Таблица 5. Малолетни и непълнолетни лица, снети от отчет в детските педагогически стаи**

(Брой)

|  |  |  |  |  |
| --- | --- | --- | --- | --- |
| **Малолетни и непълнолетни лица**  **Пол** | **2022** | | **2023** | |
| **общо** | **в т.ч. поради поправяне** | **общо** | **в т.ч. поради поправяне** |
| **Общо за страната** | **2513** | **1346** | **2362** | **1266** |
| Момчета | 2123 | 1107 | 1865 | 963 |
| Момичета | 390 | 239 | 497 | 303 |
| **Малолетни (8 - 13 г.)** | **187** | **174** | **197** | **190** |
| Момчета | 147 | 136 | 143 | 138 |
| Момичета | 40 | 38 | 54 | 52 |
| **Непълнолетни (14 - 17 г.)** | **2326** | **1172** | **2165** | **1076** |
| Момчета | 1976 | 971 | 1722 | 825 |
| Момичета | 350 | 201 | 443 | 251 |

**4.2. Противообществени прояви**

**За извършени** **противообществени прояви** през 2023 г. през ДПС **са преминали** 6 635 деца. От тях момчетата са 4 639, или 69.9%, а момичетата - 1 996 (30.1%).

Разпределението на преминалите през ДПС по някои видове противообществени прояви е следното:

* бягство от дома (от вкъщи), от специализирана институция или от социална услуга от резидентен тип - 981 (14.8%);
* прояви на насилие и агресия - 870 (13.1%);
* употреба на психоактивни вещества - 544 (8.2%);
* повреждане на обществена и/или частна собственост - 514 (7.7%);
* тормоз - 448 (6.8%);
* непристойно и/или хулиганско поведение на обществено място - 421 (6.3%);
* скитничество и просия - общо 376 (5.7%).

**4.3. Извършени престъпления**

През 2023 г. **малолетните и непълнолетните, преминали през ДПС за извършени престъпления,** са 4 642.

Кражбите на имущество са най-разпространените престъпления, извършвани от лицата на възраст 8 - 17 години. Извършители на кражби са 2 483, или 53.5% от всички, преминали през ДПС за извършени престъпления. Най-висок е делът на извършителите на кражби от магазини или други търговски обекти - 46.3% (1 149 лица), следват кражби от домове - 18.1% (450 лица), и взломни кражби - 6.4% (158 лица) (виж фигура 11).

**Фигура 11. Малолетни и непълнолетни лица, преминали през ДПС, по някои видове престъпления през 2023 година**

**4.4. Малолетни и непълнолетни, пострадали от престъпления**

През 2023 г. в ДПС са регистрирани 1 300 пострадали от престъпления на възраст 8 - 17 години, от които 788 (60.6%) са момчета и 512 (39.4%)- момичета. Малолетните пострадали лица са 37.5%, а непълнолетните - 62.5%.

Сред жертвите на престъпления най-много са малолетните и непълнолетните, пострадали от кражби на имущество - 468 лица (36.0%). Следват пострадалите от нанесени телесни повреди - 246 лица (18.9%), от блудство - 73 лица (5.6%), и от грабежи - 63 лица (4.8%). Регистрираните в ДПС случаи на деца, жертви на изнасилване и на опит за изнасилване, са 9 (0.7%).

**4.5. Дейност на местните комисии за борба срещу противообществените прояви на малолетните и непълнолетните**

През 2023 г. местните комисии за борба срещу противообществените прояви на малолетните и непълнолетните **са образували** 4 692възпитателни дела, от които 3 862 (82.3%) са по предложения на органите на прокуратурата.Броят на **решените дела** през годината е 4 365, като от тях в срок до един месец са решени 1 991, или 45.6%. **Прекратени** са 314, или 6.7% от образуваните възпитателни дела. В края на 2023 г. **са** **останали несвършени** 235 дела.

През отчетната година местните комисии са наложили 6 520 **възпитателни мерки** в съответствие с чл. 13, ал. 1 от Закона за борба срещу противообществените прояви на малолетните и непълнолетнитена 4 765лицана възраст от 8 до 17 години за извършените от тях 5 113 общественоопасни деяния[[12]](#footnote-12).

Най-често налаганите възпитателни мерки са:

* предупреждение - 2 768 мерки (42.5%);
* поставяне под възпитателен надзор на обществен възпитател - 1 512 възпитателни мерки (23.2%);
* поставяне под възпитателен надзор на родителите или на лицата, които ги заместват, за полагане на засилени грижи - 973 мерки (14.9%);
* задължаване да участва в консултации, обучения и програми - 510 мерки (7.8%);
* задължаване на непълнолетния да извърши определена работа в полза на обществото - 197 мерки (3.0%).

Основните характеристики на лицата на възраст 8 - 17 години с наложени възпитателни мерки през 2023 г. са следните:

* малолетни са 1 587 (33.3%), а непълнолетни - 3 178 (66.7%);
* момчетата са 3 729 (78.3%), а момичетата - 1 036 (21.7%).

В структурата на общественоопасните деяния, за които са наложени възпитателни мерки през годината, най-голям е относителният дял на извършените престъпления - 3 172 (62.0%), следвани от противообществените прояви - 1 619 (31.7%), и административните нарушения - 322 (6.3%).

**5. Доходи и разходи на домакинствата с деца през 2023 г.**

**5.1. Доходи на домакинствата с деца**

През 2023 г. годишният общ доход средно на лице от домакинство е 10 846 лв. и нараства с 20.4% спрямо 2022 година. За същия период годишният общ доход средно на лице от домакинство с деца е 9 182 лв., което е с 20.4% повече в сравнение с предходната година. За последните десет години (2014 - 2023 г.) общият доход средно на лице от домакинство с деца се увеличава 2.2 пъти (през 2014 г. размерът е бил 4 179 лв.) (виж таблица 6).

**Таблица 6. Общ доход средно на лице от домакинство по източници на доходи и брой на децата в домакинството за 2023 г. (в лева)**

|  |  |  |  |  |
| --- | --- | --- | --- | --- |
| **Източници на доход** | **Общо** | **С 1 дете** | **С 2 деца** | **С 3 и повече деца** |
| **Общ доход** | **10846** | **10048** | **8494** | **5677** |
| Брутен общ доход | 10499 | 9749 | 8114 | 5362 |
| Работна заплата | 5941 | 7709 | 5955 | 3939 |
| Извън работната заплата | 101 | 151 | 146 | 74 |
| От самостоятелна заетост | 621 | 581 | 1037 | 608 |
| От собственост | 35 | 30 | 31 | - |
| Пенсии | 3451 | 771 | 407 | 110 |
| Обезщетения за безработни | 28 | 21 | 15 | - |
| Семейни помощи за деца | 100 | 260 | 343 | 566 |
| Други обезщетения и помощи | 94 | 76 | 80 | 9 |
| Регулярни трансфери от други домакинства | 128 | 150 | 100 | 56 |
| Приходи от продажби | 49 | 55 | 11 | - |
| Други приходи | 298 | 244 | 369 | 315 |
| **Изтеглени спестявания** | **423** | **299** | **324** | **275** |
| **Заеми и кредити** | **56** | **78** | **104** | **26** |

Доходът от работна заплата през 2023 г. е 5 941 лв. и се увеличава с 22.5% спрямо 2022 г., а нарастването му в сравнение с 2014 г. е 2.3 пъти. Доходът от работна заплата средно на лице от домакинство с деца е 6 791 лв., докато през 2022 г. е бил 5 825 лева. Средните доходи от работна заплата на лице от домакинство с деца растат по-бавно в сравнение със средното ниво на този доход – съответно 16.6% и 22.5%.

Доходите от самостоятелна заетост на лице от домакинство с деца през 2023 г. са 771 лева и са по-високи от средните за страната (621 лв.). Най-високи - 1037 лв., са при домакинствата с две деца, най-ниски са съответно при домакинствата с едно дете – 581 лева. Тази група доходи се увеличава с 63.9% в сравнение с миналата година, когато средно на лице от домакинство с деца доходите от самостоятелна заетост са били 470 лв.

Доходите от всички социални трансфери (пенсии, обезщетения за безработни, семейни добавки за деца и други социални помощи и обезщетения) средно на лице от домакинство са 3 673 лв. и формират 33.9% от общия доход на домакинствата през 2023 година. При домакинствата с деца този дял е доста по-нисък – 10.8%. Най-висок е при домакинствата с три и повече деца – 12.1%, а най-нисък при домакинствата с две деца – 9.9% (виж таблица 7).

**Таблица 7. Относителен дял на доходите по източници и по брой на децата в домакинството за 2023 година (в %)**

|  |  |  |  |  |
| --- | --- | --- | --- | --- |
| **Източници на доход** | **Общо** | **С 1 дете** | **С 2 деца** | **С 3 и повече деца** |
| **Общ доход** | **100.0** | **100.0** | **100.0** | **100.0** |
| Брутен общ доход | 96.8 | 97.1 | 95.5 | 94.5 |
| Работна заплата | 54.8 | 76.7 | 70.1 | 69.4 |
| Извън работната заплата | 0.9 | 1.5 | 1.7 | 1.3 |
| От самостоятелна заетост | 5.7 | 5.8 | 12.2 | 10.7 |
| От собственост | 0.3 | 0.3 | 0.4 | - |
| Пенсии | 31.8 | 7.7 | 4.8 | 1.9 |
| Обезщетения за безработни | 0.3 | 0.2 | 0.2 | - |
| Семейни помощи за деца | 0.9 | 2.6 | 4.0 | 10.0 |
| Други обезщетения и помощи | 0.9 | 0.8 | 0.9 | 0.2 |
| Регулярни трансфери от други домакинства | 1.2 | 1.5 | 1.2 | 1.0 |
| Приходи от продажби | 0.5 | 0.5 | 0.1 | - |
| Други приходи | 2.7 | 2.4 | 4.4 | 5.5 |

**5.2. Разходи на домакинствата с деца**

През 2023 г. българските домакинства са изразходвали 10 044 лв. средно на лице, което е с 19.7% повече в сравнение с 2022 година.За същия период годишният общ разход средно на лице от домакинство с деца е 8 499 лв., което е със 17.4% повече в сравнение с предходната година. За последните десет години (2014 - 2023 г.) общият разход средно на лице от домакинство с деца се увеличава 2.1 пъти (през 2014 г. размерът е бил 3 994 лв.) (виж таблица 8 и таблица 9).

**Таблица 8. Общ разход по групи разходи и брой на децата до 18 години в домакинството за 2023 г. (в лева)**

|  |  |  |  |  |
| --- | --- | --- | --- | --- |
| **Групи разходи** | **Общо** | **С 1 дете** | **С 2 деца** | **С 3 и повече деца** |
| **Общ разход** | **10044** | **9399** | **7719** | **5387** |
| Потребителски общ разход | 8216 | 7377 | 5950 | 4463 |
| Храна и безалкохолни напитки | 2987 | 2451 | 2056 | 1832 |
| Алкохолни напитки и тютюневи изделия | 390 | 363 | 257 | 235 |
| Облекло и обувки | 348 | 432 | 381 | 348 |
| Жилища, вода, електроенергия и горива | 1211 | 985 | 670 | 556 |
| Жилищно обзавеждане и поддържане на дома | 474 | 430 | 286 | 295 |
| Здравеопазване | 610 | 316 | 268 | 160 |
| Транспорт | 744 | 766 | 632 | 390 |
| Съобщения | 415 | 403 | 333 | 257 |
| Свободно време, културен отдих и образование | 558 | 740 | 649 | 152 |
| Разнообразни стоки и услуги | 479 | 491 | 418 | 238 |
| Данъци | 554 | 696 | 567 | 254 |
| Социални осигуровки | 801 | 982 | 847 | 399 |
| Регулярни трансфери към други домакинства | 89 | 136 | 116 | 164 |
| Други разходи | 384 | 208 | 239 | 107 |
| **Влог** | **697** | **550** | **579** | **461** |
| **Изплатен дълг и даден заем** | **202** | **295** | **257** | **179** |

През 2023 г. се наблюдават следните разлики по отношение на някои видове разходи *средно на лице от домакинство и средно на лице от домакинство с деца*:

* Изразходваните средства за храна и безалкохолни напитки са 2 987 лв., или с 18.1% повече спрямо предходната година. При домакинства с деца този разход възлиза на 2 256 лв., за сравнение – през 2022 г. сумата е 2 010 лв.
* Разходите за облекло и обувки през 2023 г. са 348 лева, а при домакинствата с деца – 407 лева
* Разходите, свързани с жилището (вода, електроенергия, горива, жилищно обзавеждане и поддържане на дома), за последната година са 1 685 лева, при домакинствата с деца – 1 196 лева
* За здравеопазване през 2023 г. cа изразходвани 610 лв., което е с 2.1 пъти повече в сравнение с разходите на домакинствата с деца – 288 лева
* За транспорт и съобщения през 2023 г. са похарчени 1 159 лв., а при домакинствата с деца – 1 058 лева
* Разходите за свободно време, културен отдих и образование през 2023 г. са 558 лв., а в домакинствата с деца – 672 лв.
* През последната година разходите за данъци и социални осигуровки са в размер на 1 355 лв., в сравнение с 1 516 за домакинствата с деца.

**Таблица 9. Относителен дял на разходите в общия разход**

**на домакинствата (в %)**

|  |  |  |  |  |
| --- | --- | --- | --- | --- |
| **Групи разходи** | **Общо** | **C 1 дете** | **С 2 деца** | **С 3 и повече деца** |
| **Общ разход** | **100.0** | **100.0** | **100.0** | **100.0** |
| Потребителски общ разход | 81.8 | 78.5 | 77.1 | 82.9 |
| Храна | 29.7 | 26.1 | 26.6 | 34.0 |
| Алкохолни напитки и тютюневи изделия | 3.9 | 3.9 | 3.3 | 4.4 |
| Облекло и обувки | 3.5 | 4.6 | 4.9 | 6.5 |
| Жилища, вода, електроенергия и горива | 12.1 | 10.5 | 8.7 | 10.3 |
| Жилищно обзавеждане и поддържане на дома | 4.7 | 4.6 | 3.7 | 5.5 |
| Здравеопазване | 6.1 | 3.4 | 3.5 | 3.0 |
| Транспорт | 7.4 | 8.1 | 8.2 | 7.2 |
| Съобщения | 4.1 | 4.3 | 4.3 | 4.8 |
| Свободно време, културен отдих и образование | 5.6 | 7.9 | 8.4 | 2.8 |
| Разнообразни стоки и услуги | 4.7 | 5.1 | 5.5 | 4.4 |
| Данъци | 5.5 | 7.4 | 7.3 | 4.7 |
| Социални осигуровки | 8.0 | 10.5 | 11.0 | 7.4 |
| Регулярни трансфери към други домакинства | 0.9 | 1.4 | 1.5 | 3.0 |
| Други разходи | 3.8 | 2.2 | 3.1 | 2.0 |

****

**6. Индикатори за бедност и социално включване през 2023 г.**

**6.1. Оценка на бедността**

През 2023 г. линията на бедност общо за страната e 637.92 лв. средномесечно на лице от домакинство. При този размер на линията под прага на бедност са били 1 325.9 хил. лица, или 20.6% от населението на страната.

Оценките на бедността в зависимост от типа на домакинството показват, че най-висок е относителният дял на бедните сред домакинствата от двама възрастни с три или повече деца (55.2% за 2023 г.) и от един родител с деца (42.8% за 2023 г.) (виж фигура 12).

**Фигура 12. Риск от бедност по типове домакинства**

**6.2. Деца в риск от бедност и материални лишения**

През 2023 г. 26.9% от децата на възраст 0 - 17 години в България са изложени на риск от бедност, или с 1.0 процентен пункт повече спрямо 2022 година. Социалните трансфери към домакинствата намаляват риска от бедност сред децата с 13.6 процентни пункта (виж фигура 13).

**Фигура 13. Равнище на бедност сред децата преди и след социалните трансфери**

Достигнатата образователна степен и професията на родителите са важен фактор за бъдещото развитие на децата. По-високото образователно равнище дава възможност за по-широк достъп до пазара на труда и съответно до по-високо заплащане. През 2023 г. осем от десет деца (80.3%), чиито родители са с начално или без образование, живеят в бедност (виж фиг. 14). Приблизително 19 пъти по-малко, или 4.3%, са децата, чиито родители са с висше образование и живеят в риск от бедност. Рискът от бедност при децата в домакинства с родители със средно образование е четири пъти по-висок от този при децата с родители с висше образование.

**Фигура 14. Относителен дял на децата в риск от бедност по   
образователна степен на техните родители**

**6.3. Материални лишения при децата**

В изследването „Статистика на доходите и условията на живот“ от 2013 г. се събират данни за материалните лишения на децата в домакинството (на възраст между 1 и 15 години). През 2023 г. относителният дял на децата с материални лишения (лишени от поне един от 13 показателя) е 30.9%, а за 1.6% от тях нито една потребност не може да бъде удовлетворена поради финансови причини. Близо една четвърт от децата (25.9%) не могат да си позволят почивка извън дома поне една седмица в годината (вкл. празници със семейството, гостуване при роднини, приятели, организирана почивка от училището и т.н.). Екипировка за игри навън (колело, ролери, кънки и др.) не могат да си позволят 22.8%, а редовни занимания като плуване, свирене на музикален инструмент, участие в младежки организации и др. - 19.7% (фиг. 10).

През 2023 г. 47.8% от децата с материални лишения живеят и в риск от бедност (виж фигура 15).

**Фигура 15. Материални лишения на децата през 2022 и 2023 година**

Възможността да се осигурят определени потребности на децата се различава в зависимост от етническата принадлежност. През 2023 г. относителният дял на децата с материални лишения (лишени от поне един от 13 показателя) e, както следва: 20.6% от българската етническа група, 29.9% от турската етническа група, 77.0% от ромската етническа група и 33.0% от друг етнос (виж фигура 16). Нито една потребност (ограничения за всички 13 показателя) не може да бъде осигурена за 0.9% от българската етническа група, за 0.8% от турската етническа група и за 5.3% от ромската етническа група. Около 27.5% от децата с материални лишения от българската етническа група живеят и в риск от бедност. За останалите групи относителните дялове са следните: 34.0% от турската етническа група и 74.6% - от ромския етнос.

**Фигура 16. Материални лишения при децата по етническа принадлежност през 2023 година**

****

**7. Култура**

През 2023 г. в страната действат 83 театъра. От тях 24 са куклени театъра, 8 - драматично-куклени театъра и 3 цирка. Изнесените представления в куклените, драматично-куклените театри и цирковете през 2023 година са 8272 броя, те са посетени от 814 хиляди зрители.

През 2023 г. са организирани 796 образователни програми за ученици в музеите по теми от 1 до 12 клас.

През 2023 г. по телевизията са излъчени 5 509 часа детски и 12 742 часа младежки предавания. За същия период по радиото са излъчени 12 811 часа с детско-младежка тематика.

През 2022 г. издадените книги в жанр художествена литература за деца и юноши са 563 с тираж 529 хил., което е съответно 5,3% от всички издадени заглавия и 11,5% от тиража. В сравнение с предходната година издадените детски и юношески книги се увеличават с 50 броя или с 9,7%.

****

**Методологични бележки**

**Население**

Броят и структурите на населението към края на всяка година се изчисляват на базата на данните от предходната година и данните за естественото и механичното движение на населението през текущата година. В годините на преброяванията се правят преизчисления на населението в края на съответната година.

При изчисляване на демографските показатели се използва съвкупността на средногодишното население. Средногодишният брой на населението е средна аритметична величина от изчисленото население към края на предходната и края на отчетната година.

Източник на данните за броя и структурите на населението е Статистическият регистър на населението, поддържан от Националния статистически институт. Източник на данните за естественото и механичното движение на населението (раждания, умирания, бракове, разводи, вътрешна миграция) е Единната система за гражданска регистрация и административно обслужване на населението. Те се регистрират чрез документите образци ЕСГРАОН - ТДС: съобщение за раждане, съобщение за сключен граждански брак, съобщение за прекратен граждански брак, съобщение за смърт и адресна карта за промяна на настоящ адрес.

Източник на данните за външната миграция са Единната система за гражданска регистрация и административно обслужване на населението, образец ЕСГРАОН - ТДС: адресна карта за промяна на настоящ адрес; Националната агенция за приходите; Националният осигурителен институт; Министерството на вътрешните работи; Оценки на емиграционните потоци.

Данните за броя на населението и за настъпилите демографски събития в териториален разрез са представени според административно-териториалното устройство на страната към 31.12. на съответната година (населени места, общини, области) и статистически райони по настоящ адрес. Това е адресът, който отговаря на документално заявеното местоживеене на лицето.

Възрастта на населението в края на годината е изчислена към 31.12. в навършени години. Възрастта на лицата при настъпване на демографско събитие се изчислява в навършени години въз основа на датата на раждане и датата на съответното събитие, т.е. възрастта, която лицата са достигнали при настъпване на събитието.

**Здравеопазване – детски ясли**

Статистическото изследване на детските ясли е изчерпателно годишно статистическо изследване, провеждано от Националния статистически институт. Обхващат се както самостоятелните детски ясли, така и яслените групи в състава на детски градини. Източник на статистическа информация са самостоятелните детски ясли и яслените групи в състава на детски градини. Осигурени са данни за персонала, местата, броя и разпределението на децата по възраст.

Детските ясли се създават в съответствие със Закона за здравето и Наредба № 26 от 18.11.2008 г. на Министерството на здравеопазването (обн., ДВ, бр. 103 от 2 декември 2008 г., изм., ДВ, бр. 53 от 8 юли 2022 г.) с цел подпомагане на семействата при отглеждане на децата до тригодишна възраст и за осигуряване на тяхното нормално физическо и психическо развитие.

Детските ясли са организационно обособени структури, в които екип от медицински и други специалисти осъществява отглеждане чрез грижа за опазване и укрепване на здравето, възпитание и обучение на деца от тримесечна до тригодишна възраст. Яслени групи могат да се откриват и в целодневни и седмични детски градини, като организацията на работа в тях не се различава от тази в постоянните ясли. Повече информация и данни от изследването „Детски ясли“ са достъпни в Информационна система ИНФОСТАТ (<https://infostat.nsi.bg/infostat/pages/module.jsf?x_2=60>) и на сайта на НСИ ([www.nsi.bg](file:///D:\Desktop\www.nsi.bg)), раздел „Здравеопазване“.

**Образование**

От 2021/2022 учебна година Националният статистически институт (НСИ) промени източника на данни за изследванията на предучилищното и училищното образование, като използва изцяло информация от административните регистри на Министерството на образованието и науката, поради което е налице прекъсване на динамичния ред. Допълнителна информация е публикувана на интернет сайта на НСИ към метаданните за изследванията (<https://nsi.bg/bg/node/3415> и <https://nsi.bg/bg/node/3433>).

От учебната 2023/2024 учебна година НСИ промени източника на данни за студентите и докторантите във висшето образование, като използва изцяло информация от административните регистри на Министерството на образованието и науката, поради което е налице прекъсване на динамичния ред.

Статистиката на образованието е изградена на базата на Регламент № 452 от 2008 г. на Европейския парламент и на Съвета относно изготвянето и развитието на статистиката на образованието и ученето през целия живот, действащата нормативна уредба в България в областта на образованието, Международната стандартна класификация на образованието (МСКО) - ревизия 2011 г. (ISCED 2011) и съпътстващите я методически ръководства.

МСКО е създадена да служи като рамка за класифициране на образователни дейности в определени програми и свързаните с тях квалификации в международно признати категории.

Образователни институции са тези, които директно провеждат обучение по образователни програми с учащи в организирани класове (групи) на място или чрез дистанционна форма на обучение. Провежданите в тях програми водят до придобиване на степен на образование и/или степен на професионална квалификация. Неформалното образование и самостоятелното обучение не попадат в обхвата на образователната система според използваните дефиниции на МСКО 2011.

Чрез своите изследвания НСИ се стреми да установи броя на учащите в системата на образованието към определена дата на наблюдение. На тази основа се изчислява международно възприетият показател „степен на участие на населението в образователната система“ като относителен дял на записаните ученици от определена възрастова група към броя на постоянното население на страната от същата възрастова група.

Повече информация и данни за статистиката на образованието могат да се намерят на сайта на НСИ (<http://www.nsi.bg>), раздел „Образование и учене през целия живот“, както и в Информационна система ИНФОСТАТ (<https://infostat.nsi.bg/infostat/pages/module.jsf?x_2=42>).

**Противообществени прояви и престъпления**

Статистическото изследване на противообществените прояви и престъпления на малолетните и непълнолетните осигурява информация на базата на годишни данни за лицата, водени, заведени, снети и преминали през детските педагогически стаи, лицата с наложени възпитателни мерки за извършени общоопасни деяния, както и за пострадалите малолетни и непълнолетни от престъпления. Източник на информацията са местните комисии за борба срещу противообществените прояви на малолетните и непълнолетните.

**Обект на наблюдението** е дейността на местните комисии за борба срещу противообществените прояви на малолетните и непълнолетните.

**Единици на наблюдение** са малолетните и непълнолетните, извършители на противообществени прояви и престъпления.

**Местната комисия за борба срещу противообществените прояви на малолетните и непълнолетните** е компетентен орган, който разглежда възпитателни дела, привежда в изпълнение наложените мерки съгласно Закона за борба срещу противообществените прояви на малолетните и непълнолетните (ЗБППМН) и осъществява контрол по изпълнението им.

**Малолетни лица** са лицата на възраст от 8 до 13 навършени години.

**Непълнолетни лица** са лицата на възраст от 14 до 17 навършени години.

**Противообществената проява** е деяние, което е общественоопасно и противоправно или противоречи на морала и добрите нрави.

**Детските педагогически стаи** са специализирани заведения, които участват в превенцията на престъпността и противообществените прояви, извършени от малолетните и непълнолетните.

**В броя на водените на отчет в ДПС** през годинатасе включват малолетни и непълнолетни, които са извършили престъпления и/или противообществени прояви; осъдени са за престъпления от общ характер; освободени от поправителните домове (ПД); освободени от ВУИ; освободени от социално-педагогическите интернати (СПИ). Малолетните и непълнолетните лица се водят на отчет в ДПС за срок от 2 години, след което се снемат от отчет, ако през този период не са извършили повторно противоправни деяния. В броя на водените на отчет в ДПС **не се включва** броят на малолетните и непълнолетните, които са **преминали през ДПС.**

**В броя на заведените на отчет в ДПС** през годинатасе включват малолетни и непълнолетни лица, които са новозаведени през отчетната година.

**В броя на снетите от отчет в ДПС** през годинатасе включват малолетни и непълнолетни лица, които през отчетната година са отпаднали от отчет, като е посочена причината за снемане от отчет.

**В броя на преминалите през ДПС** се включват малолетни и непълнолетни лица, които са извършили незначителни деяния, за които еднократната намеса на полицейски органи е била достатъчна и няма основания за тяхното завеждане на отчет в ДПС.

**Възпитателна мярка** е алтернативна на наказанието мярка за възпитателно въздействие спрямо малолетен или непълнолетен, извършил противообществена проява, и непълнолетен, освободен от наказателна отговорност по чл. 61 от Наказателния кодекс, и се налага с цел преодоляване на отклоненията в поведението, предотвратяване на бъдещи нарушения и интеграция в обществото.

**В броя на малолетните и непълнолетните лица с наложени възпитателни мерки** се включват всички малолетни и непълнолетни, извършители на противообществени прояви, престъпления или административни нарушения, спрямо които са наложени възпитателни мерки съгласно ЗБППМН. С оглед на деянието може да се наложи **повече от една** възпитателна мярка с изключение на възпитателните мерки „настаняване в СПИ“ и „настаняване във ВУИ“.

**В броя на малолетните и непълнолетните лица, пострадали от престъпления,** се включват лицата, пострадали от различни видове престъпления по местоизвършване на деянието, а не по местоживеене на лицата.

Допълнителна информация относно методологията и данните от наблюдението за дейността на местните комисии за борба срещу противообществените прояви на малолетните и непълнолетните е публикувана на сайта на НСИ (<http://www.nsi.bg>), раздел „Правосъдие и престъпност“, както и в Информационна система ИНФОСТАТ (<https://infostat.nsi.bg/infostat/pages/module.jsf?x_2=63>).

**Доходи и разходи на домакинствата с деца**

Данните са получени от **тримесечното** наблюдение на домакинските бюджети. Наблюдението е репрезентативно, като се използва случайна извадка от домакинства.

**Обикновено домакинство** образуват две или повече лица, които живеят в едно жилище или в част от жилище, хранят се заедно и имат общ бюджет, независимо от това дали имат роднински връзки помежду си. Домакинство е и едно лице, което живее самостоятелно, храни се отделно и има свой отделен бюджет.

Колективните домакинства не са обект на изучаване на домакинските бюджети.

Основните показатели за доходите, разходите и потреблението се оценяват **тримесечно** и **годишно** и се представят под формата на средни величини и относителни дялове.

**Доходите** на домакинствата в пари и натура включват доходите на всички членове на домакинството от: работна заплата, пенсии, самостоятелна заетост, обезщетения за безработни, социални помощи и други. Включват се и други доходи, общи за домакинството, като регулярните или еднократните трансфери от други домакинства и продажбите на имущество.

**Разходите** на домакинствата включват разходите за храна, напитки, тютюневи изделия, жилище (вода, електроенергия, отопление, обзавеждане и поддържане), транспорт, съобщения, здравеопазване, данъци, социални осигуровки и други.

**Потребителският разход** включва разходите на домакинствата за стоки и услуги съгласно международната Класификация на индивидуалното потребление по цели (COICOP).

Подробна информация за наблюдението на домакинските бюджети и резултатите от него е публикувана на сайта на НСИ - <http://www.nsi.bg/>, в рубриката „Доходи, разходи и потребление на домакинствата“ и в Информационната система „Инфостат“.

Данните са получени от **тримесечното** наблюдение на домакинските бюджети. Наблюдението е репрезентативно, като се използва случайна извадка от домакинства.

**Обикновено домакинство** образуват две или повече лица, които живеят в едно жилище или в част от жилище, хранят се заедно и имат общ бюджет, независимо от това дали имат роднински връзки помежду си. Домакинство е и едно лице, което живее самостоятелно, храни се отделно и има свой отделен бюджет.

Колективните домакинства не са обект на изучаване на домакинските бюджети.

Основните показатели за доходите, разходите и потреблението се оценяват **тримесечно** и **годишно** и се представят под формата на средни величини и относителни дялове.

**Доходите** на домакинствата в пари и натура включват доходите на всички членове на домакинството от: работна заплата, пенсии, самостоятелна заетост, обезщетения за безработни, социални помощи и други. Включват се и други доходи, общи за домакинството, като регулярните или еднократните трансфери от други домакинства и продажбите на имущество.

**Разходите** на домакинствата включват разходите за храна, напитки, тютюневи изделия, жилище (вода, електроенергия, отопление, обзавеждане и поддържане), транспорт, съобщения, здравеопазване, данъци, социални осигуровки и други.

**Потребителският разход** включва разходите на домакинствата за стоки и услуги съгласно международната Класификация на индивидуалното потребление по цели (COICOP).

Подробна информация за наблюдението на домакинските бюджети и резултатите от него е публикувана на сайта на НСИ - <http://www.nsi.bg/>, в рубриката „Доходи, разходи и потребление на домакинствата“ и в Информационната система „Инфостат“.

**Индикатори за бедност и социално включване**

С Регламент (EС) 2019/1700 на Европейския парламент и на Съвета се определя обща рамка за европейската статистика за лицата и домакинствата, основана на индивидуални данни, събрани чрез извадки. Наблюдението за доходите и условията на живот (SILC), е част от изследванията включени в регламента, и се отнася до събирането на съпоставима и актуална информация за моментното състояние (cross-sectional data) и от повторени във времето (longitudinal data) изменения в доходите, равнище и структура на бедността и социалната изолация.

Целевата съвкупност в изследването са всички **обикновени** домакинства и техните членове, живеещи на територията на страната в момента на наблюдение. Лицата, живеещи в колективни домакинства и в институции, са изключени като цяло от целевата съвкупност.

Размерът на извадката за 2023 г. включва 9 379 домакинства от 6 ротационни групи от всички области на страната. Освен домакинството, попаднало в извадката, обект на наблюдение са и всички негови членове на възраст 16 и повече навършени години. Извадката се състои от шест ротационни групи, като всяка година една от ротационните групи отпада от наблюдението и се заменя с нова. Този ротационен модел на извадка осигурява два типа данни:

* Моментни (данни от текущата година на наблюдение);
* Лонгитудинални (данни за домакинствата, участвали в поне две последователни години).

Наблюдението се провежда с два типа анкетни карти:

* Въпросник за домакинството;
* Индивидуална анкетна карта за всяко лице от домакинството на възраст 16 и повече навършени години.

**Основни понятия**

**Линия на бедност**

За изследване на равнището на бедност в методологията на Евростат се използва общ разполагаем нетен доход. Линията на бедност представлява 60% от средния общ разполагаем нетен доход на еквивалентна единица.

**Еквивалентни скали**

За пресмятане на индикаторите за бедност и социално включване се използва общ разполагаем нетен доход на еквивалентна единица. Поради различния състав и брой лица в домакинствата се прилагат еквивалентни скали. Използва се модифицираната ОЕСД скала, според която първият възрастен на 14 и повече навършени години получава тегло единица, вторият възрастен на 14 и повече навършени години - тегло 0.5, и всяко дете под 14 години - тегло 0.3. Теглата се присъждат на всеки член на домакинството и се сумират, за да се получи еквивалентен размер на домакинството. Общият разполагаем нетен доход за всяко домакинство се разделя на неговия еквивалентен размер и се формира общ разполагаем нетен доход на еквивалентна единица.

**Образователна степен**

За определяне на образователното равнище е използвана Международната стандартна класификация на образованието (МСКО 2011):

МСКО 0 - Предучилищно образование

МСКО 1 - Начално образование

МСКО 2 - Основно (прогимназиално) образование

МСКО 3 - Средно образование

МСКО 4 - Професионално обучение след средно образование

МСКО 6 - Висше образование (бакалавър и професионален бакалавър)

МСКО 7 - Висше образование (магистър)

МСКО 8 - Висше образование (доктор).

**Претегляне на данните**

Базата данни за всяка страна съдържа следните тегла:

Домакинско тегло (целева променлива DB090) за получаване на действителния брой обикновени домакинства в страната.

Персонално тегло (целева променлива RB050) за получаване на действителния брой лица на територията на страната.

Персонално тегло за всеки член на домакинството на възраст 16 и повече навършени години (целева променлива PB040) за получаване на броя на лицата на възраст 16 и повече навършени години на територията на страната.

При изчисляване на индикаторите за бедност се използва персоналното тегло (RB050), тъй като статусът на бедност се изчислява на индивидуално ниво и целевата група се отнася към цялото население, живеещо в обикновени домакинства. За някои от индикаторите, фокусирани върху лицата на възраст 16 и повече навършени години (например „относителен дял на работещите бедни“), се използва персонално тегло (РВ040) за лицата на възраст 16 и повече навършени години.

При изчисляване на индикаторите теглата се коригират с претеглящ фактор за отразяване на липсващите случаи (домакинства с нулеви доходи) в изследването (RB050a).

Повече информация за индикаторите на бедност и социално включване може да се намери на сайта на НСИ в рубриката „Социално включване и условия на живот“ и в Информационна система ИНФОСТАТ.

**Култура**

Източник на информацията за дейността на музеите е регулярно провеждано годишно наблюдение. Тяхната дейност се характеризира чрез: музейните фондови единици; посетителите; културно-просветната работа; персонала; приходите и разходите и материално-техническата база. В броя на музеите се включват самостоятелните музеи, създадени по реда на чл. 25, ал. 1 и ал. 2 от Закона за културното наследство (обн., ДВ, бр. 19 от 13 март 2009 г.), и извършвали дейност през съответната година.

Сценичните изкуства са предмет на отделно годишно изследване. Единици на наблюдение са театрите, оперите, оперетите, цирковете, музикалните колективи, дружествата и сдруженията, които са организирали и провели рецитали и концерти (естрадни, фолклорни, симфонични, камерни, хорови, на духови оркестри, смесени и други). Тяхната дейност обхваща следните основни характеристики: сцени, места, представления, посетители, постановки по националност на автора, включително нови постановки.

Дейността на радио и телевизионните оператори се обхваща чрез следните основни характеристики: предавания по функция в часове, приходи и разходи.

Повече информация и данни от изследванията в областта на културата могат да се намерят на уеб сайта на НСИ (<http://www.nsi.bg/bg/node/3552/>) и в Информационна

система ИНФОСТАТ на НСИ (<https://infostat.nsi.bg/infostat/pages/module.jsf?x_2=36>).

1. Брой живородени деца на 1 000 души от средногодишния брой на населението през годината. [↑](#footnote-ref-1)
2. Среден брой живородени деца, които би родила една жена през целия си фертилен период съобразно повъзрастовата плодовитост през отчетната година. [↑](#footnote-ref-2)
3. Брой умрели деца на възраст под 1 година на 1 000 живородени. [↑](#footnote-ref-3)
4. Брой сключени бракове на 1 000 души от населението. [↑](#footnote-ref-4)
5. Изчислява се като отношение на броя на местата в детски ясли и яслени групи в състава на ДГ на 100 деца от населението на възраст до 3 години. [↑](#footnote-ref-5)
6. Изчислява се като отношение на децата, посещаващи самостоятелни детски ясли и яслени групи в състава на ДГ, на 100 деца от населението на възраст до 3 години. [↑](#footnote-ref-6)
7. Груповият нетен коефициент на записване на децата в детските градини се изчислява в проценти като отношение на броя на децата в детските градини във възрастовата група 3 - 6 години към броя на населението в същата възрастова група. [↑](#footnote-ref-7)
8. Вкл. българските училища в чужбина, финансирани от държавата. [↑](#footnote-ref-8)
9. За професионалното образование и обучение областите на образование са представени според Списъка на професиите за професионално образование и обучение (утвърден със Заповед № РД 09-4493/18.11.2021 г. на министъра на образованието и науката). [↑](#footnote-ref-9)
10. Съгласно чл. 26, ал. 1 от Правилника за детските педагогически стаи малолетните и непълнолетните лица се водят на отчет за срок от 2 години, след което се снемат от отчет, ако през този период не са извършили повторно противоправни деяния. [↑](#footnote-ref-10)
11. Включват се всички малолетни и непълнолетни лица, които са били новозаведени на отчет в ДПС през календарната година. [↑](#footnote-ref-11)
12. Общественоопасните деяния включват извършените от лицата противообществени прояви, престъпления и административни нарушения. [↑](#footnote-ref-12)